গোটা পৃথিবীতে শাসক গণতন্ত্রের এহেন truthiness তৈরি করে| ট্রাম্প থেকে মোদী| বিষয়টা নিয়ে যখন ভাবছি, ঠিক সে সময় হাতে এসে ঠেকল একটা বই| দীপঙ্কর সিংহর ‘দ্য ইনফরমেশন গেম ইন ডেমোক্র্যাসি’| দীপঙ্কর কলকাতা বিশ্ববিদ্যালয়ের বিশিষ্ট অধ্যাপক| দীর্ঘ দিন ধরে মিডিয়া তথ্য এবং সংযোগ, এই বিষয় নিয়ে তিনি লিখে চলেছেন| গবেষণা করে চলেছেন| রাউটলেজ আন্তর্জাতিক এডিশন এই বইটি| যা নিয়ে সারা বিশ্বের বিদ্বৎসমাজে আলোচনা শুরু হয়েছে| এই বইটিতে দীপঙ্কর বলছেন, এই সময়ে মিডিয়া পুঁজিবাদের একটা বিরাট প্রকোপ আমাদের রাজনৈতিক এবং সমাজ জীবনে এসে পড়েছে| মিডিয়া হয়ে উঠেছে এক প্রবল পরাক্রান্ত শক্তি| এই শক্তির ভাল প্রভাব যেমন আছে তেমনই খারাপ দিকও আছে| মিশরে টিউলিপ বিপ্লবে মিডিয়ার ভূমিকা ছিল বিরাট| আবার মৌলবাদী শক্তি সে বিপ্লবেও মিডিয়া-সোশ্যাল মিডিয়াকে ব্যবহার করেছিল! প্রতিবিপ্লব আর বিপ্লব গুলিয়ে গিয়েছিল ফেসবুক বিপ্লবে| শাহবাগ আন্দোলনে মিডিয়াকে ব্যবহার করেছিল প্রগতিশীল শক্তি, আবার জামাতরাও মিডিয়ার মাধ্যমে তাদের মতো করে সত্যকে ‘ম্যানুফ্যাকচার’ করে|